กระทรวงวัฒนธรรม นำคณะศิลปินพื้นบ้านไทยร่วมจัดแสดงในงานสานสัมพันธ์ไทย-จีน เพื่อกระชับความสัมพันธ์และเผยแพร่เอกลักษณ์ไทยสู่สายตาชาวต่างชาติ
กระทรวงวัฒนธรรมนำคณะศิลปินพื้นบ้านไทยร่วมจัดแสดงในงานสานสัมพันธ์ไทย-จีน เพื่อกระชับความสัมพันธ์และเผยแพร่เอกลักษณ์ไทยสู่สายตาชาวต่างชาติ

นายวีระ โรจน์พจนรัตน์ รัฐมนตรีว่าการกระทรวงวัฒนธรรม เปิดเผยว่า จากการที่กรมส่งเสริมวัฒนธรรม ได้นำศิลปินพื้นบ้านไปจัดแสดงในงานศิลปะการแสดงพื้นบ้าน สานสัมพันธ์ไทย-จีน ณ มณฑลไห่หนาน สาธารณรัฐประชาชนจีน ประกอบด้วยคณะนักแสดงจากสมาคมลิเกประเทศไทย ชมรมยุวชนคนรักษ์หุ่นละครเล็ก โจหลุยส์ รวมถึงลิเก หุ่นละครเล็ก กลอง สะบัดชัย นาฏศิลป์ และศิลปะการต่อสู้ป้องกันตัวมวยไทยและกระบี่กระบอง สร้างความประทับใจให้แก่ชาวจีนและท่องเที่ยวที่เข้ามาร่วมงานเป็นอย่างมาก 
นอกจากนี้ ในการเดินทางดังกล่าว ยังได้มีโอกาสเข้าร่วมงานและนำศิลปะการแสดงพื้นบ้านเทศกาลการท่องเที่ยวมณฑลไห่หนาน ประจำปี 2561 ที่จัดขึ้นระหว่างวันที่ 23 - 27 พฤศจิกายน  พร้อมทั้งเข้าหารือกับทางการจีนเพื่อจัดทำความร่วมมือในการจัดกิจกรรมการแสดงทางศิลปวัฒนธรรมระหว่างประเทศ โดยให้จีนช่วยประชาสัมพันธ์การแสดงศิลปะแสดงพื้นบ้านของไทยให้เป็นที่รู้จักแพร่หลายในเวทีนานาชาติมากขึ้น รวมทั้งเป็นการกระชับความสัมพันธ์อันดีและก่อให้เกิดการแลกเปลี่ยนเรียนรู้ด้านศิลปวัฒนธรรมอย่างต่อเนื่องระหว่างทั้งสองประเทศให้แน่นแฟ้น
 
สำหรับในปีที่ผ่านมา กระทรวงวัฒนธรรมได้ร่วมกับกระทรวงการต่างประเทศ ภาครัฐและเอกชน เดินสายสัญจรจัดกิจกรรมมากถึง 184 งานใน 44 ประเทศ รวมทั้งส่งคณะนักแสดงเข้าร่วมงานเทศกาลไทยใน 16 ประเทศ อาทิ การแสดงโขนเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 ในยุโรป 6 ประเทศ